pythainlp/thaigov-v2-corpus-22032023 huggingface dataset:
วันเสาร์ที่ 11 กันยายน 2564
ดีอีเอส เผยข้อมูลจากศูนย์ต่อต้านข่าวปลอมพบคนสนใจเฟคนิวส์การเงินมากสุดในสัปดาห์นี้
ดีอีเอส เผยข้อมูลจากศูนย์ต่อต้านข่าวปลอมพบคนสนใจเฟคนิวส์การเงินมากสุดในสัปดาห์นี้
“นพวรรณ”โฆษกดีอีเอสฝ่ายการเมืองเผยข่าวปลอม3อันดับแรกที่คนสนใจมากสุดเกี่ยวข้องการเงินขณะที่เฟคนิวส์กลุ่มนโยบายรัฐและข่าวสารทางราชการครองพื้นที่ข่าวปลอมในรอบสัปดาห์นี้โดยมีการเชื่อมโยงกับสถานการณ์โควิด
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมืองกล่าวว่าสรุปผลการมอนิเตอร์และรับแจ้งข่าวปลอมประจำสัปดาห์ระหว่างวันที่3-9ก.ย. 64โดยศูนย์ต่อต้านข่าวปลอมมีข้อความที่เข้ามาทั้งสิ้น11,707,171ข้อความโดยจากการคัดกรองมีข้อความที่ต้องดำเนินการตรวจสอบ(Verify)จำนวน188ข้อความรวมเรื่องที่ต้องดำเนินการตรวจสอบ103เรื่องในจำนวนนี้เป็นข่าวเกี่ยวกับโควิด55เรื่อง
สำหรับช่วงสัปดาห์ล่าสุดนี้เฟคนิวส์ในหมวดหมู่ข่าวนโยบายรัฐบาล/ข่าวสารทางราชการมีสัดส่วนสูงกว่า50%สอดคล้องกับข้อมูลเชิงลึกจากศูนย์ต่อต้านข่าวปลอมโดยพบว่าข่าวปลอมที่มีคนสนใจสูงสุด3อันดับได้แก่อันดับ1เรื่องกรมสรรพากรส่งเอกสารหาประชาชนแจ้งว่าเป็นผู้โชคดีได้รับของรางวัลอันดับ2เรื่องธ.กรุงไทยปล่อยสินเชื่อให้กู้ยืมตั้งแต่5,000 -100,000บาทไม่ต้องค้ำผ่านไลน์@624stlfuและอันดับ3เรื่องไปรษณีย์ไทยโทรแจ้งมีพัสดุยังไม่ได้รับพร้อมให้โอนเงินเพื่อรับพัสดุ
ทั้งนี้จากการประสานงานของศูนย์ต่อต้านข่าวปลอมไปยังหน่วยงานที่เกี่ยวข้องมีข่าวที่ได้รับผลการตรวจสอบกลับมาแล้ว52เรื่องส่วนใหญ่เป็นข่าวเกี่ยวกับโควิดซึ่งรวมถีงวัคซีนและมาตรการบรรเทาความเดือดร้อนผู้ได้รับผลกระทบจากโควิด
“ประชาชนเป็นอีกหนึ่งภาคส่วนสำคัญของความร่วมมือในการแก้ปัญหาข่าวปลอมเมื่อได้รับข่าวสารข้อมูลผ่านโซเชียลควรตรวจสอบให้รอบด้านเลือกเชื่อเลือกแชร์และสามารถติดตามและแจ้งเบาะแสข่าวปลอมได้ผ่านช่องทางต่างๆของศูนย์ต่อต้านข่าวปลอมดังนี้ไลน์@antifakenewscenter เว็บไซต์https://www.antifakenewscenter.com/ทวิตเตอร์https://twitter.com/AFNCThailandและช่องทางโทรศัพท์โทรสายด่วนGCC 1111ต่อ87”นางสาวนพวรรณกล่าว
*********
วันอังคารที่ 8 มีนาคม 2565
พระบรมราชโองการ โปรดเกล้าฯ พระราชทานยศทหาร “พล.ร.อ.” และ “พล.อ.อ.” ให้แก่ ปลัดกระทรวงกลาโหม เป็นกรณีพิเศษ
ตามที่ ราชกิจจานุเบกษา ได้เผยแพร่ประกาศสำนักนายกรัฐมนตรี เรื่อง พระราชทานยศทหารเป็น กรณีพิเศษ
​​โดยมีพระบรมราชโองการโปรดเกล้าโปรดกระหม่อมพระราชทานยศ พลเรือเอก และ พลอากาศเอก เป็นกรณีพิเศษให้ ปลัดกระทรวงกลาโหม ตั้งแต่วันที่ ๒๓ กุมภาพันธ์ พุทธศักราช ๒๕๖๕ เป็นต้นไป นั้น
​เช้าวันนี้ (๘ มีนาคม ๒๕๖๕) พลเอก วรเกียรติ รัตนานนท์ ปลัดกระทรวงกลาโหม รับมอบเครื่องแบบพลเรือเอก พร้อมส่วนประกอบเครื่องแบบ เครื่องหมายความสามารถ และประกาศนียบัตรกำกับเครื่องหมาย ฯ จาก พลเรือเอก สมประสงค์ นิลสมัย ผู้บัญชาการทหารเรือ ณ ห้องสุรศักดิ์มนตรี ในศาลาว่าการกลาโหม นับเป็นพระมหากรุณาธิคุณอย่างหาที่สุดมิได้
วันอังคารที่ 16 พฤศจิกายน 2564
กรมทางหลวงชนบท รายงานสถานการณ์สายทางที่ได้รับผลกระทบจากอุทกภัยในพื้นที่ 8 จังหวัดประจำวันที่ 16 พฤศจิกายน 2564 เวลา 08.30 น. สัญจรผ่านได้ 16 สายทาง ไม่สามารถสัญจรผ่านได้ 8 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 16 พฤศจิกายน 2564 เวลา 08.30 น. ว่า มีถนนทางหลวงชนบทที่ประสบอุทกภัยในพื้นที่ 8 จังหวัด รวม 24 สายทาง สัญจรผ่านได้ 16 สายทาง และไม่สามารถสัญจรผ่านได้ 8 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 16 พฤศจิกายน 2564 เวลา 08.30 น. ว่า มีถนนทางหลวงชนบทที่ประสบอุทกภัยในพื้นที่ 8 จังหวัด ได้แก่ ชัยภูมิ สุรินทร์ บุรีรัมย์ มหาสารคาม ร้อยเอ็ด พระนครศรีอยุธยา สุพรรณบุรี และนครปฐม รวม 24 สายทาง สามารถสัญจรผ่านได้ 16 สายทาง และไม่สามารถสัญจรผ่านได้ 8 สายทาง แบ่งเป็น น้ำท่วมสูง 7 สายทาง (7 แห่ง) ทางขาด โครงสร้างทางชำรุด กัดเซาะ 1 สายทาง (1 แห่ง) รายละเอียดดังนี้
1. สายทาง ชย.024 สะพานข้ามแม่น้ำชี ท่านกโง่ อำเภอคอนสวรรค์ จังหวัดชัยภูมิ เส้นทางขาด (ช่วง กม. ที่ 2+000 - 3+600)
2. สายทาง สร.021 ถนนเชิงลาดสะพานมิตรภาพสระขุด อำเภอชุมพลบุรี จังหวัดสุรินทร์ น้ำท่วมสูง 40 เซนติเมตร (ช่วง กม. ที่ 1+200 - 3+400)
3. สายทาง สร.022 สะพานมิตรภาพบะ - หนองเรือ อำเภอท่าตูม และชุมพลบุรี จังหวัดสุรินทร์ น้ำท่วมสูง 50 เซนติเมตร (ช่วง กม. ที่ 3+150 - 4+000)
4. สายทาง รอ.033 ถนนเชิงลาดสะพานข้ามลำน้ำชี สะพานคุยโพธิ์ - หนองแก่ง อำเภอโพธิ์ชัย จังหวัดร้อยเอ็ด น้ำท่วมสูง 80 เซนติเมตร (ช่วง กม. ที่ 2+050 - 3+500)
5. สายทาง อย.5034 แยกทางหลวงชนบท อย.3006 (กม. ที่ 0+900) - บ้านดอนทอง อำเภอลาดบัวหลวง และเสนา จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 3+575 - 6+550)
6. สายทาง อย.3049 แยก ทล.340 (กม. ที่ 55+900) - บ้านบางตาเถร อำเภอลาดบัวหลวง จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 5+200 - 8+530)
7. สายทาง สพ.005 สะพานบางแม่หม้าย - บางเลน อำเภอบางปลาม้า จังหวัดสุพรรณบุรี น้ำท่วมสูง 45 เซนติเมตร (ช่วง กม. ที่ 0+100 - 0+800)
8. สายทาง นฐ.058 สะพานบางไผ่นารถข้ามแม่น้ำท่าจีน อำเภอบางเลน จังหวัดนครปฐม น้ำท่วมสูง 40 เซนติเมตร (ช่วง กม. ที่ 0+300)
ทั้งนี้ ทช. ได้ดำเนินการติดตั้งป้ายเตือน ป้ายแนะนำเส้นทางเลี่ยงบริเวณสายทางที่ได้รับผลกระทบจากอุทกภัยเรียบร้อยแล้ว พร้อมทั้งได้จัดเจ้าหน้าที่ติดตามสถานการณ์อุทกภัยอย่างใกล้ชิด เพื่อเข้าช่วยเหลือประชาชนและฟื้นฟูสายทางที่ได้รับผลกระทบอย่างเร่งด่วน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม หากเกิดเหตุอุทกภัยบริเวณสายทาง สามารถแจ้งเหตุได้ที่สายด่วนกรมทางหลวงชนบท โทร. 1146
วันจันทร์ที่ 27 มิถุนายน 2565
นายกฯ มอบสารวันคล้ายวันสถาปนาสำนักนายกรัฐมนตรี ครบรอบปีที่ 90 ย้ำให้ทุกหน่วยงานขับเคลื่อนการพัฒนานวัตกรรมการบริการ และการบริหารจัดการภาครัฐให้ตอบสนองสังคมไทยยุคชีวิตวิถีใหม่
นายกฯ มอบสารวันคล้ายวันสถาปนาสำนักนายกรัฐมนตรี ครบรอบปีที่ 90 ย้ำให้ทุกหน่วยงานขับเคลื่อนการพัฒนานวัตกรรมการบริการ และการบริหารจัดการภาครัฐให้ตอบสนองสังคมไทยยุคชีวิตวิถีใหม่ ยึดประชาชนเป็นศูนย์กลาง คำนึงถึงประโยชน์สูงสุดของประเทศเป็นสำคัญ
วันที่ 27 มิถุนายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี มอบสารเนื่องในโอกาสวันคล้ายวันสถาปนาสำนักนายกรัฐมนตรี ครบรอบปีที่ 90 วันที่ 28 มิถุนายน 2565 โดยส่งความระลึกถึง ความปรารถนาดี และกำลังใจมายังคณะผู้บริหาร ข้าราชการ และเจ้าหน้าที่ในสังกัดสำนักนายกรัฐมนตรีทุกคน
นายกรัฐมนตรีกล่าวว่า นับเป็นระยะเวลากว่า 9 ทศวรรษ ที่สำนักนายกรัฐมนตรีได้ดำเนินภารกิจในการขับเคลื่อนการพัฒนาประเทศในด้านต่าง ๆ อย่างต่อเนื่อง โดยเฉพาะมีบทบาทสำคัญในการอำนวยการบริหารราชการแผ่นดินผ่านยุทธศาสตร์ชาติ ระยะ 20 ปี แผนการปฏิรูปประเทศ แผนพัฒนาเศรษฐกิจและสังคมแห่งชาติ และแผนอื่น ๆ ที่เกี่ยวข้อง รวมทั้งประสานการปฏิบัติราชการในทุกระดับ เพื่อนำนโยบายของรัฐบาลไปสู่การปฏิบัติอย่างเป็นรูปธรรม เพื่อนำพาประเทศไทยไปสู่การเป็นประเทศที่พัฒนาแล้วในทุกมิติ โดยไม่ทิ้งใครไว้ข้างหลัง
นายกรัฐมนตรีกล่าวว่า ปี 2565 นับเป็นปีมหามงคลของปวงชนชาวไทยทุกคนที่จะได้ร่วมเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 โดยพร้อมเพรียงกัน และขอชื่นชมบุคลากรในสังกัดสำนักนายกรัฐมนตรี ทั้ง 27 หน่วยงาน ที่ตลอดระยะเวลาที่ผ่านมา มีส่วนสำคัญในการร่วมบูรณาการการทำงานที่เป็นไปตามโยบายของรัฐบาลให้เกิดผลสัมฤทธิ์ ก่อให้เกิดประโยชน์แก่ประชาชนและชาติบ้านเมือง พร้อมย้ำให้ทุกหน่วยงานขับเคลื่อนการพัฒนานวัตกรรมการบริการและการบริหารจัดการภาครัฐให้ตอบสนองต่อสังคมไทยในยุคชีวิตวิถีใหม่ และพร้อมรองรับความท้าทายในอนาคต ทั้งนี้ โดยยึดประชาชนเป็นศูนย์กลางและคำนึงถึงประโยชน์สูงสุดของประเทศเป็นสำคัญ
วันจันทร์ที่ 23 พฤษภาคม 2565
ปลัดกระทรวงยุติธรรม เปิดอบรมหลักสูตร  การบังคับคดีสำหรับเจ้าพนักงานบังคับทางปกครอง
ปลัดกระทรวงยุติธรรม เปิดอบรมหลักสูตร  การบังคับคดีสำหรับเจ้าพนักงานบังคับทางปกครอง
ในวันจันทร์ที่ ๒๓ พฤษภาคม ๒๕๖๕ เวลา ๐๘.๓๐ น. ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานเปิดการอบรมหลักสูตร การบังคับคดีสำหรับเจ้าพนักงานบังคับทางปกครอง โดยมี นางสาวยุพาภรณ์ ศิริกิจพาณิชย์กูล รองอธิบดีกรมบังคับคดี นางสาวฉวีวรรณ แสนทวี ผู้อำนวยการสถาบันพัฒนาบุคลากรกระทรวงยุติธรรม และผู้เข้ารับการฝึกอบรมซึ่งเป็นข้าราชการในสังกัดกระทรวงยุติธรรม จำนวน ๓๘ คน เข้าร่วม ณ ห้องประชุมสนฉัตร ๑ ชั้น ๓ อาคารกระทรวงยุติธรรม
การอบรมในครั้งนี้จัดขึ้นโดยสำนักงานปลัดกระทรวงยุติธรรม ร่วมกับกรมบังคับคดี ในระหว่างวันที่ ๒๓ พฤษภาคม - ๖ มิถุนายน ๒๕๖๕ รวมระยะเวลาฝึกอบรม ๑๐ วัน เพื่อให้ผู้เข้ารับการฝึกอบรมได้มีความรู้ความเข้าใจและประสบการณ์ทั้งทางทฤษฎีและฝึกปฏิบัติเกี่ยวกับการบังคับคดีทางปกครอง สามารถปฏิบัติหน้าที่ในการยึด อายัด และการขายทอดตลาดทรัพย์สินตามประมวลกฎหมายวิธีพิจารณาความแพ่งได้อย่างถูกต้อง แม่นยำ ตลอดไปจนถึงการบัญชีและการเงินที่เกี่ยวข้องจนเสร็จสิ้นกระบวนการบังคับทางปกครอง รวมทั้งเป็นเวทีในการแลกเปลี่ยนความรู้และประสบการณ์ เพื่อสร้างเครือข่ายและบูรณาการความร่วมมือด้านการบังคับคดีกับส่วนราชการในสังกัดกระทรวงยุติธรรม และเพื่อขับเคลื่อนภารกิจของกระทรวงยุติธรรมด้านการบังคับคดี ให้มีประสิทธิภาพ มีความเป็นธรรม บริการประชาชนได้อย่างเหมาะสมและมีคุณภาพ
วันอังคารที่ 15 กุมภาพันธ์ 2565
ออท. มองโกเลียประจำประเทศไทย เข้าเยี่ยมคารวะ รมว.อว. หารือความร่วมมือ อววน.
ออท. มองโกเลียประจำประเทศไทย เข้าเยี่ยมคารวะ รมว.อว. หารือความร่วมมือ อววน.
เมื่อวันที่ 7 กุมภาพันธ์ 2565 เวลา 09.00 น. นายทูมูร์ อามาร์ซานะ (Mr. Tumur Amarsanaa) เอกอัครราชทูตวิสามัญผู้มีอำนาจเต็มแห่งมองโกเลียประจำประเทศไทย ได้เข้าเยี่ยมคารวะ ศ.(พิเศษ) ดร.อเนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม พร้อมด้วยผู้บริหารหน่วยงานในสังกัดกระทรวง อว. ณ ห้องพระจอมเกล้า สำนักงานปลัดกระทรวงการอุดมศึกษา วิทยาศาสตร์ วิจัยและนวัตกรรม ณ ห้องพระจอมเกล้า ชั้น 4 อาคารพระจอมเกล้า สป.อว.
โดยทั้งสองฝ่ายได้ร่วมหารือเกี่ยวกับความร่วมมือด้านการอุดมศึกษา วิทยาศาสตร์ วิจัยและนวัตกรรม ระหว่างไทยและมองโกเลีย ตลอดจนความเชื่อมโยงของกิจกรรมภายใต้กรอบความร่วมมือ ได้แก่
1. ความร่วมมือภายใต้ร่างแผนปฏิบัติการว่าด้วยความร่วมมือ 5 ปี ไทย - มองโกเลีย โดยมีสาขาความร่วมมือที่สำคัญ อาทิ การค้า การลงทุน การท่องเที่ยวและวัฒนธรรม การเกษตร และความร่วมมือทางวิชาการ
2. ความร่วมมือด้านการวิจัยและพัฒนา โดยเฉพาะในประเด็นการใช้ประโยชน์จากเทคโนโลยีนิวเคลียร์เพื่อสันติภาพ ในสาขาการแพทย์และการเกษตร
3. ความร่วมมือเกี่ยวกับมหกรรมวิทยาศาสตร์ (Science Caravan) และการจัดนิทรรศการทางด้านวิทยาศาสตร์ โดยประเทศมองโกเลียมีความเชี่ยวชาญเกี่ยวกับเรื่องไดโนเสาร์ และสนใจที่จะนำมาจัดแสดงในประเทศไทย
4. ความร่วมมือด้านการอุดมศึกษา ในการแลกเปลี่ยนข้อมูลระหว่างกัน การแลกเปลี่ยนนักศึกษา การประชาสัมพันธ์ทุนการศึกษา รวมถึงการแลกเปลี่ยนบุคลากรด้านการวิจัยและพัฒนา ในระดับ Postdoctoral
5. ความร่วมมือด้านดาราศาสตร์ โดยประเทศมองโกเลียมีความสนใจที่จะสร้างความร่วมมือกับประเทศไทย ซึ่งประเทศมองโกเลียมีลักษณะภูมิประเทศที่เอื้อต่อการวิจัยในด้านดาราศาสตร์ และรับสมญานามว่าเป็น Country of Blue Sky
6. ความร่วมมือด้านสังคมศาสตร์ ในด้านศาสนาและวัฒนธรรม
วันอังคารที่ 11 มกราคม 2565
นายกฯ ปลื้ม ไทยที่ 1 ของเอเชีย ที่ 11 ของโลก ด้านประเทศที่เหมาะใช้ชีวิตหลังเกษียณ
นายกฯ ปลื้ม ไทยที่ 1 ของเอเชีย ที่ 11 ของโลก ด้านประเทศที่เหมาะใช้ชีวิตหลังเกษียณ
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ประเทศไทยได้รับการจัดอันดับที่ 11 ของโลก และนับเป็นอันดับที่ 1 ของเอเชีย จากผลการจัดอันดับ The World’s Best Places to Retire in 2022 หรือประเทศที่ดีที่สุดในโลกที่จะใช้ชีวิตหลังเกษียณ ปี 2565 ซึ่งจัดโดย นิตยสาร International Living ซึ่งประกาศผลเมื่อวันที่ 1 มกราคม 2565 นี้ จากผลการจัดอันดับนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมรับทราบ และยินดีเป็นอย่างยิ่งที่เป็นอีกครั้งที่ประเทศไทยมีชื่อเสียง เป็นที่นิยมระดับโลก นายกรัฐมนตรีกล่าวว่า เชื่อมั่นว่าประเทศไทยน่าอยู่ไม่แพ้ที่ใดในโลก ผู้ที่ได้เคยมาสัมผัส ไม่ว่าจะมาเที่ยว หรือมาทำงานต่างหลงรักความเป็นไทย ที่มีเอกลักษณ์โดดเด่น และขอขอบคุณคนไทยทุกคนที่มีส่วนสำคัญ มีมิตรไมตรีต่อกัน และต่อชาวต่างชาติ จนทำให้ประเทศได้รับการจัดอันดับที่ดีอย่างต่อเนื่อง
โดย ดัชนี Global Retirement เป็นการสํารวจแบบครอบคลุม และในเชิงลึก ใช้การรวบรวมความคิดเห็นและประสบการณ์จริงจากแหล่งข้อมูลที่เชื่อถือได้ เพื่อจัดอันดับจุดหมายปลายทางในการใช้ชีวิตภายหลังการเกษียณอายุที่ดีที่สุดในโลก ปัจจัยที่นำมาพิจารณาในการจัดอันดับแบ่งเป็น 4 หมวด ได้แก่ ทั่วไป การเงิน วิถีชีวิต และ หลักธรรมาภิบาล โดยปัจจัยย่อยที่นำมาพิจารณา อาทิ สภาพอากาศ ระบบดูแลสุขภาพ สาธารณสุข ค่าครองชีพ ที่อยู่อาศัย การขอวีซ่า ระดับการพัฒนา และสิทธิพิเศษต่างๆ
นายธนกรฯ กล่าวว่า เป็นเรื่องที่น่ายินดี แสดงว่าประเทศไทยของเรามีความสวยงามน่าดึงดูดใจจนเป็นที่นิยม ได้รับการจัดอันดับเป็นที่ 1 ในเอเชีย เชื่อว่าเป็นผลจากแนวทางการบริหารประเทศของรัฐบาล และวิสัยทัศน์ของนายกรัฐมนตรี ที่จับทางความนิยมในกระแสโลกและได้อำนวยความสะดวกให้กับการเดินทางมาท่องเที่ยว และทำงาน รวมถึงวางแผนเกษียณที่ประเทศไทย ซึ่งรัฐบาลสนับสนุนมาตรการกระตุ้นเศรษฐกิจและการลงทุน โดยเฉพาะดึงดูดชาวต่างชาติที่มีศักยภาพสูงพำนักระยะยาว (long-term stay) ในประเทศไทย ทั้งนี้เชื่อว่า จะเป็นโอกาสสำคัญให้กับการฟื้นฟูเศรษฐกิจในประเทศ จึงอยากเชิญชวนให้คนไทยทุกคนร่วมเป็นเจ้าบ้านที่ดีเพื่อต่อยอดการพัฒนา เอกลักษณ์ วัฒนธรรม และเป็นโอกาสสนับสนุน Soft Power ไทยในเวทีโลก
วันอังคารที่ 23 สิงหาคม 2565
นายกฯ ห่วงใย “เกษตรกรประสบภัยน้ำท่วม” สั่งหน่วยงานที่เกี่ยวข้อง “เร่งสำรวจ – ฟื้นฟู – เยียวยา” โดยเร็ว
.....
พล.อ.ประยุทธ์ จันทร์โอชา นายกรัฐมนตรี และ รมว.กลาโหม ได้ติดตามสถานการณ์ “น้ำท่วม” ในหลายพื้นที่ของประเทศอยู่ในขณะนี้ พร้อมแสดงความห่วงใยต่อพี่น้องเกษตรกรที่ประสบภัยดังกล่าว และสั่งการไปยังหน่วยงานที่เกี่ยวข้องให้ดำเนินการช่วยเหลือโดยเร็ว
.
ล่าสุด กระทรวงเกษตรและสหกรณ์ เผยว่าได้เตรียมเจ้าหน้าที่ที่เกี่ยวข้อง สำหรับเข้าไปในพื้นที่ประสบภัยแล้ว โดยภายหลังน้ำลดจะเร่งสำรวจความเสียหายและให้การช่วยเหลือเกษตรกรทันที
.
สำหรับเกณฑ์ให้ความช่วยเหลือยังคงเป็นไปตามระเบียบกระทรวงการคลังว่าด้วยเงินทดรองราชการ เพื่อช่วยเหลือผู้ประสบภัยพิบัติกรณีฉุกเฉิน พ.ศ. 2562 ซึ่งในส่วนของการช่วยเหลือเกษตรกรนั้น จะใช้หลักเกณฑ์วิธีปฏิบัติปลีกย่อยฯ กรณีฉุกเฉิน พ.ศ. 2564 แบ่งเป็น
.
ข้าว 1,340 บาท/ไร่, พืชไร่และพืชผัก 1,980 บาท/ไร่, ไม้ผลไม้ยืนต้น และอื่น ๆ 4,048 บาท/ไร่ ตามพื้นที่เสียหายจริงไม่เกินครัวเรือนละ 30 ไร่ (ตามประกาศเขตการให้ความช่วยเหลือผู้ประสบภัยพิบัติกรณีฉุกเฉิน)
.
อ่านเพิ่มเติม คลิกhttps://www.thaigov.go.th/news/contents/details/58321
#ไทยคู่ฟ้า#ร่วมต้านโควิด19
-------------------
วันพุธที่ 19 มกราคม 2565
ปศุสัตว์เตือนเฝ้าระวัง "ไข้หวัดนกชนิด H5N6" ระบาดในคน หลังจีนพบผู้ติดเชื้อเพิ่มขึ้น
.....
กรมปศุสัตว์ แจ้งเตือนเกษตรกรเฝ้าระวังโรคไข้หวัดนกชนิด H5N6 ในคน หลังประเทศจีนพบผู้ติดเชื้อแล้ว 5 คน ในจำนวนนี้เสียชีวิต 2 คน ขณะเดียวกัน แม้ว่าประเทศไทยไม่พบรายงานการเกิดโรคไข้หวัดนกมานาน 12 ปี แต่ยังคงเตรียมความพร้อม และป้องกันโรคไข้หวัดนกเข้าสู่ประเทศไทยอย่างต่อเนื่อง
.
ล่าสุด ได้จัดให้เจ้าหน้าที่ในพื้นที่เข้าตรวจเยี่ยมเกษตรกรผู้เลี้ยงสัตว์ปีกอย่างใกล้ชิด สุ่มเก็บตัวอย่างสัตว์ปีกในพื้นที่เสี่ยง เข้มงวดการเคลื่อนย้ายสัตว์และซากสัตว์ปีกภายในประเทศ ชะลอการนำเข้าสัตว์และซากสัตว์ปีกจากประเทศที่เกิดโรคไข้หวัดนก ส่วนสัตว์ปีกเลี้ยงในระบบฟาร์มให้เข้มงวดความปลอดภัยทางชีวภาพขั้นสูงสุด
.
พร้อมขอความร่วมมือเกษตรกรสังเกตอาการสัตว์อย่างใกล้ชิด หากพบสัตว์ปีกป่วยตายผิดปกติ อย่านำไปจำหน่ายจ่ายแจก หรือนำไปประกอบอาหารโดยเด็ดขาด ให้แจ้งเจ้าหน้าที่ปศุสัตว์อำเภอ อาสาปศุสัตว์ เจ้าหน้าปศุสัตว์ในพื้นที่ทันที เพื่อตรวจสอบและดำเนินมาตรการควบคุมโรค
.
หากมีข้อสงสัย สอบถามได้ที่สำนักงานปศุสัตว์อำเภอ หรือสำนักงานปศุสัตว์จังหวัดใกล้บ้าน หรือสายด่วนกรมปศุสัตว์ โทร. 06-3225-6888 หรือแจ้งผ่าน Application : DLD 4.0 ตลอด 24 ชั่วโมง
#ไทยคู่ฟ้า#ร่วมต้านโควิด19
-------------------
วันศุกร์ที่ 27 พฤษภาคม 2565
พบปะหารือ
พบปะหารือ
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ได้รับมอบหมายจาก ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์เข้าร่วมงานเลี้ยงอาหารค่ำ ซึ่งจัดโดย นายเก-ออร์ค ชมิท (Mr. Georg Schmidt) เอกอัครราชทูตสหพันธ์สาธารณรัฐเยอรมนีประจำประเทศไทยโดยมีนายพิศาล พงศาพิชณ์ เลขาธิการสำนักงานมาตรฐานสินค้าเกษตรและอาหารแห่งชาติ ดร.วนิดา กำเนิดเพ็ชร์ ผู้อำนวยการสำนักการเกษตรต่างประเทศ และผู้แทนจากกรมปศุสัตว์ กรมวิชาการเกษตร กรมส่งเสริมการเกษตร สำนักงานมาตรฐานสินค้าเกษตรและอาหารแห่งชาติ และกรมชลประทานเข้าร่วม
ทั้งนี้ เอกอัครราชทูตฯ ได้กล่าวขอบคุณกระทรวงเกษตรและสหกรณ์ที่ได้เป็นเจ้าภาพร่วมกับ German Agriculture Society (DLG) และกระทรวงอาหารและเกษตรแห่งสหพันธ์สาธารณรัฐเยอรมนี(BMEL)ในการจัดงาน AGRITECHNICA ASIA & HORTI ASIA 2022 และร่วมจัดแสดงเทคโนโลยีและนวัตกรรมเกษตรไทย ในโซน Thailand Smart Farming Pavilion ซึ่งจัดระหว่างวันที่ 25-27 พฤษภาคม 2565 ณ ศูนย์นิทรรศการและการประชุมไบเทค บางนา กรุงเทพ
ในโอกาสนี้ รมช.ประภัตร ยังได้พบปะหารือกับ ดร.เจิ่น แทงห์ นาม รัฐมนตรีช่วยว่าการกระทรวงเกษตรและพัฒนาชนบท สาธารณรัฐสังคมนิยมเวียดนาม และได้แลกเปลี่ยนแนวทางความร่วมมือ และกระชับความสัมพันธ์ระหว่างไทยและเวียดนาม
วันจันทร์ที่ 28 มีนาคม 2565
“รัฐวิสาหกิจเบิกจ่ายงบลงทุนปี 2565 เป็นไปตามเป้าหมายอย่างต่อเนื่อง”
การเบิกจ่ายงบลงทุนของรัฐวิสาหกิจ 43 แห่ง ที่ สคร. กำกับดูแลโดยตรง สำหรับปี 2565 รัฐวิสาหกิจมีผลการเบิกจ่ายงบลงทุนสะสม ณ สิ้นเดือนกุมภาพันธ์ 2565 เป็นไปตามเป้าหมาย โดยสามารถเบิกจ่ายได้ 45,289 ล้านบาท หรือคิดเป็นร้อยละ 93 ของแผนการเบิกจ่ายสะสม
นางปานทิพย์ ศรีพิมล ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า การเบิกจ่ายงบลงทุนของรัฐวิสาหกิจ 43 แห่ง ที่ สคร. กำกับดูแลโดยตรง สำหรับปี 2565 รัฐวิสาหกิจมีผลการเบิกจ่ายงบลงทุนสะสม ณ สิ้นเดือนกุมภาพันธ์ 2565 เป็นไปตามเป้าหมาย โดยสามารถเบิกจ่ายได้ 45,289 ล้านบาท หรือคิดเป็นร้อยละ 93 ของแผนการเบิกจ่ายสะสม ประกอบด้วยการเบิกจ่ายงบลงทุนของรัฐวิสาหกิจระบบปีงบประมาณ (ตั้งแต่เดือนตุลาคม 2564 - เดือนกุมภาพันธ์ 2565) 34 แห่ง จำนวน 24,105 ล้านบาท หรือคิดเป็นร้อยละ 84 ของแผนเบิกจ่ายสะสม และรัฐวิสาหกิจระบบปีปฏิทิน (ตั้งแต่เดือนมกราคม 2565 - เดือนกุมภาพันธ์ 2565) 9 แห่ง จำนวน 21,184 ล้านบาท หรือคิดเป็นร้อยละ 104 ของแผนเบิกจ่ายสะสม
ผลการเบิกจ่ายงบลงทุนของรัฐวิสาหกิจประจำปี 2565 ณ สิ้นเดือนกุมภาพันธ์ 2565
หน่วย : ล้านบาท
รัฐวิสาหกิจ   กรอบลงทุนทั้งปี แผนเบิกจ่ายสะสม ผลเบิกจ่ายสะสม  % เบิกจ่ายสะสม/แผนเบิกจ่ายสะสม
ปีงบประมาณ (ต.ค. 64 - ก.พ. 65)
จำนวน 34 แห่ง    153,906    28,553    24,105    84%
ปีปฏิทิน (ม.ค. 65 - ก.พ. 65)
จำนวน 9 แห่ง    163,706    20,403    21,184    104%
รวม 43 แห่ง    317,612    48,956    45,289    93%
นางสาวปิยวรรณ ล่ามกิจจา ที่ปรึกษาด้านพัฒนารัฐวิสาหกิจ กล่าวเพิ่มเติมว่า ช่วงต้นปี 2565 โครงการลงทุนขนาดใหญ่ส่วนใหญ่สามารถเบิกจ่ายได้เป็นไปตามแผน อาทิ โครงการทางพิเศษสายพระราม 3 - ดาวคะนอง - วงแหวนรอบนอกตะวันตกของการทางพิเศษแห่งประเทศไทย โครงการก่อสร้างปรับปรุงขยายท่อประปาของการประปาส่วนภูมิภาค แผนงานปรับปรุงท่อเพื่อลดน้ำสูญเสีย (ปีงบประมาณ 2564 - 2567) ของการประปานครหลวง และโครงการปรับปรุงระบบส่งไฟฟ้าบริเวณภาคใต้ตอนล่างเพื่อเสริมความมั่นคงระบบไฟฟ้าของการไฟฟ้าฝ่ายผลิตแห่งประเทศไทย
นางปานทิพย์ ศรีพิมล ผู้อำนวยการ สคร. กล่าวสรุปว่า ในเดือนกุมภาพันธ์ 2565 ภาพรวมของรัฐวิสาหกิจยังคงสามารถเบิกจ่ายได้ดีและเป็นไปตามแผน และสำหรับโครงการที่เริ่มเบิกจ่ายได้ล่าช้า กระทรวงการคลังโดย สคร. จะมีการติดตามและตรวจสอบสาเหตุ รวมทั้งแก้ไขปัญหากับรัฐวิสาหกิจอย่างใกล้ชิดเพื่อให้การลงทุนของรัฐวิสาหกิจเป็นไปตามเป้าหมายและช่วยสนับสนุนการลงทุนภาครัฐต่อไป
วันอังคารที่ 21 กันยายน 2564
ครม.ไฟเขียว! กรอบงบลงทุนรัฐวิสาหกิจปี 65 ทั้ง 44 แห่ง วงเงินดำเนินการ 1.48 ล้านล้านบาท
ครม.ไฟเขียว! กรอบงบลงทุนรัฐวิสาหกิจปี 65 ทั้ง 44 แห่ง วงเงินดำเนินการ 1.48 ล้านล้านบาท
วันนี้ (21 กันยายน 2564) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 21 กันยายน 2564 ว่า ครม.เห็นชอบกรอบและงบลงทุนของรัฐวิสาหกิจ 44 แห่ง ภายใต้สังกัด 15 กระทรวง ประจำปีงบประมาณ 2565 วงเงินดำเนินการ (วงเงินสำหรับให้รัฐวิสาหกิจใช้เป็นกรอบลงนามในสัญญาเพื่อลงทุน) จำนวน 1.48 ล้านล้านบาท (1,485,456 ล้านบาท) และวงเงินเบิกจ่ายลงทุน (วงเงินที่มีการเบิกจ่ายจริงเพื่อใช้ดำเนินการตามสัญญา) จำนวน 3.07 แสนล้านบาท (307,479 ล้านบาท) ตามที่สภาพัฒนาการเศรษฐกิจและสังคมแห่งชาติ (สศช.) เสนอ ซึ่งได้มีการทบทวนและปรับปรุงเพื่อให้สอดคล้องกับสถานการณ์ ความจำเป็น และความพร้อมในการลงทุน ทั้งนี้ เมื่อรวมการลงทุนของรัฐวิสาหกิจประเภทบริษัทมหาชนจำกัดและบริษัทในเครือ จำนวน 5 แห่ง รวมรัฐวิสาหกิจทั้งหมด 49 แห่ง แล้ว ทำให้ในภาพรวมจะมีการลงทุนตามภารกิจปกติและโครงการต่อเนื่องในปี 2565 มีวงเงินดำเนินการจำนวน 1.51 ล้านล้านบาท (1,512,726 ล้านบาท) และวงเงินเบิกจ่ายลงทุนจำนวน 4.68 แสนล้านบาท (468,833 ล้านบาท)
รองโฆษกฯ รัชดา กล่าวเพิ่มเติมว่า เงินลงทุนของรัฐวิสากิจทั้ง 44 แห่งนี้ จะทำให้ เกิดการขยายตัว GDP ของประเทศไทยได้ร้อยละ 0.17 % หากรวมรัฐวิสาหกิจอีก 5 แห่ง GDP จะเกิดการขยายตัว 0.31% ช่วยให้เกิดการจ้างงานในระบบกว่า 1.63 แสนคน และนำเงินส่งรายได้ให้แก่รัฐ 1.24 แสนล้านบาท
****************
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 9 กันยายน 2564
โฆษกรัฐบาลยัน นายกฯ ซื่อสัตย์สุจริตเป็นที่ประจักษ์ ไม่จำเป็นต้องแจกเงิน ส.ส.แลกเสียงโหวต เผยมอบฝ่ายกฎหมายเอาผิดคนพูดเท็จให้เสียหาย แจงหากแนวคิดฝ่ายค้านเป็นประโยชน์ ก็พร้อมพิจารณา
โฆษกรัฐบาลยัน นายกฯ ซื่อสัตย์สุจริตเป็นที่ประจักษ์ ไม่จำเป็นต้องแจกเงิน ส.ส.แลกเสียงโหวต เผยมอบฝ่ายกฎหมายเอาผิดคนพูดเท็จให้เสียหาย แจงหากแนวคิดฝ่ายค้านเป็นประโยชน์ ก็พร้อมพิจารณา
นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่นายสุทิน คลังแสง ส.ส.มหาสารคาม พรรคเพื่อไทย ในฐานะประธานคณะกรรมการประสานงานพรรคร่วมฝ่ายค้าน (วิปฝ่ายค้าน) ระบุว่า 6 พรรคร่วมฝ่ายค้านเตรียมรวมหลักฐานยื่นให้คณะกรรมาธิการป้องกันและปราบปรามการทุจริตและประพฤติมิชอบ สภาผู้แทนราษฎร ดำเนินการกรณีมีคนจ่ายเงินให้ ส.ส.ที่ชั้น 3 อาคารรัฐสภา เพื่อจูงใจให้ ส.ส.ลงคะแนนก่อนลงมติอภิปรายไม่ไว้วางใจ เนื่องจากพบหลักฐานหลายอย่าง และเชื่อมั่นว่าจะสามารถดำเนินการกับผู้กระทำผิดได้ เพราะมีภาพจากกล้องวงจรปิด ภาพถ่าย และพยานบุคคล แม้ พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม จะไม่ได้จ่ายเอง แต่สามารถเชื่อมโยงไปถึงได้ เนื่องจากมีบุคคลที่เป็นตัวกลางจ่ายแทนว่า การอภิปรายไม่ไว้วางใจรัฐมนตรี และการลงมติเมื่อวันที่ 4 ก.ย. ที่ผ่านมา ทั้งพรรคร่วมรัฐบาลและฝ่ายค้านต่างทำหน้าที่ของตัวเองอย่างดีที่สุดจนทุกอย่างผ่านไปอย่างราบรื่นและสมบูรณ์ ข้อมูลต่าง ๆ ทั้งจากการอภิปรายและการชี้แจงการอภิปรายถือเป็นประโยชน์ต่อประชาชนทั้งสิ้น รัฐบาลพร้อมที่จะนำข้อเสนอแนะต่าง ๆ ไปปรับใช้ต่อไป ซึ่งหลายเรื่องเป็นสิ่งที่รัฐบาลกำลังดำเนินการอยู่ ขณะที่หลายเรื่องน่าจะช่วยเพิ่มประสิทธิภาพการบริหารงานของรัฐบาลให้ดียิ่งขึ้นได้ เพราะรัฐบาลไม่ได้มองแค่ว่าต้องเป็นแนวความคิดของรัฐบาลเท่านั้น หากแนวคิดของฝ่ายค้านเกิดประโยชน์ต่อประชาชน รัฐบาลก็พร้อมพิจารณา
"ผมยืนยันว่า ท่านนายกฯ ไม่ใช่คนแบบนั้น และท่านนายกฯ ก็ได้ชี้แจงแล้วว่า มี ส.ส.มาเข้าพบเพื่อให้กำลังใจ ไม่ได้มีการแจกเงินใด ๆ ทั้งสิ้น ภายในห้องของท่านนายกฯ มีแต่กระเป๋าเอกสาร ซึ่งได้เปิดให้สื่อมวลชนได้ดูแล้ว ผมขอย้ำว่า ท่านนายกฯ มีความซื่อสัตย์สุจริตเป็นที่ประจักษ์ไม่ทำเรื่องเช่นนี้เด็ดขาด อย่างไรก็ตาม หากมีความพยายามทำเรื่องนี้ให้เป็นประเด็นการเมือง พูดเท็จจนทำให้ท่านนายกฯ เสียหาย ท่านนายกฯ ก็จำเป็นต้องมอบหมายให้ฝ่ายกฎหมายดำเนินการตามขั้นตอนต่อไป" นายธนกรกล่าว
......................................
วันจันทร์ที่ 27 ธันวาคม 2564
กระทรวงยุติธรรม โดยสำนักกิจการยุติธรรม ส่งมอบความสุขต้อนรับปีใหม่ 2565 เชิญชวนประชาชนที่สนใจเข้าร่วมกิจกรรมส่งความสุข ส่งความรู้กฎหมายกลับบ้าน
กระทรวงยุติธรรม โดยสำนักกิจการยุติธรรม ส่งมอบความสุขต้อนรับปีใหม่ 2565 เชิญชวนประชาชนที่สนใจเข้าร่วมกิจกรรมส่งความสุข ส่งความรู้กฎหมายกลับบ้าน ชิงกล่องสุ่มพิเศษ 50 รางวัล วันที่ 27 ธันวาคมนี้ ห้ามพลาดทางไลฟ์สดเฟซบุ๊กแฟนเพจเท่านั้น
พันตำรวจโท พงษ์ธร ธัญญสิริ ผู้อำนวยการสำนักงานกิจการยุติธรรม เปิดเผยว่า ตนอยากเชิญชวนประชาชนเข้าร่วมกิจกรรม “ส่งความสุข ส่งความรู้กฎหมาย กลับบ้านในเทศกาลปีใหม่ 2565” ที่สำนักงานกิจการยุติธรรมเตรียมจัดขึ้นเพื่อส่งความสุขต้อนรับปีใหม่ โดยจะมีการถ่ายทอดสดในวันจันทร์ที่ 27 ธันวาคม 2564 เวลา 19.00 น. ผ่านช่องทางเฟซบุ๊กแฟนเพจ และยังมีแจกรางวัลพิเศษ คือ กล่องสุ่มสื่อความรู้กฎหมายและกระบวนการยุติธรรม จำนวน 50 กล่อง พร้อมส่งตรงถึงบ้าน โดยภายในกล่องสุ่มจะประกอบด้วยสื่อความรู้ต่าง ๆ อาทิ สมุดภาพอินโฟกราฟิกกฎหมาย หนังสือกฎหมายประจำบ้าน DVD การ์ตูนแอนนิเมชั่น เกมจับคนผิด สื่อเสียงกฎหมายและกระบวนการยุติธรรม เป็นต้น
“นายสมศักดิ์ เทพสุทิน รัฐมนตรีว่าการกระทรวงยุติธรรม ได้ให้ความสำคัญและมีนโยบายในการส่งเสริมการรับรู้และเข้าถึงช่องทางการให้บริการของกระทรวงยุติธรรม ซึ่งสำนักกิจการยุติธรรมได้ดำเนินโครงการและกิจกรรมส่งเสริมและสร้างการรับรู้กฎหมายมาอย่างต่อเนื่อง เพื่อส่งต่อความรู้ความเข้าใจในกฎหมายและกระบวนการยุติธรรมแก่ประชาชน ให้มีเกราะป้องกันตนเองไม่ให้ตกเป็นเหยื่อจากการไม่รู้กฎหมาย และในโอกาสเทศกาลปีใหม่ สำนักงานกิจการยุติธรรมจึงได้กิจกรรมดังกล่าวขึ้น เพื่อมอบความสุขและความรู้กฎหมายแก่ประชาชน เป็นของขวัญในช่วงเทศกาลปีใหม่ 2565 นี้ด้วย” พันตำรวจโท พงษ์ธร ระบุ
วันพฤหัสบดีที่ 8 กรกฎาคม 2564
ผู้ช่วยโฆษก ศบค. เน้นย้ำ “ยังไม่มีการล็อคดาวน์” พร้อมขอให้การเดินทางข้ามจังหวัดในกรณีจำเป็น และปฏิบัติตามมาตรการสาธารณสุข
ผู้ช่วยโฆษก ศบค. เน้นย้ำ “ยังไม่มีการล็อคดาวน์” พร้อมขอให้การเดินทางข้ามจังหวัดในกรณีจำเป็น และปฏิบัติตามมาตรการสาธารณสุข
วันนี้ (8 กรกฎาคม 2564) ณ โถงกลาง ตึกสันติไมตรี ทำเนียบรัฐบาล แพทย์หญิง อภิสมัย ศรีรังสรรค์ ผู้ช่วยโฆษกศูนย์บริหารสถานการณ์โควิด-19 (ศบค.) ตอบคำถามสื่อมวลชนกรณีกระแสข่าวเรื่องการล็อคดาวน์ 14 วัน และห้ามออกจากบ้าน โดยยืนยันว่า ขณะนี้ยังไม่มีคำว่าล็อคดาวน์ โดยสิ่งที่สาธารณสุขเสนอในที่ประชุมวันนี้เป็นเรื่องของการปรับมาตรการ โดยที่จะมีรายละเอียดว่ากิจการและกิจกรรมใด จะมีการปรับระยะเวลาอย่างไร ในพื้นที่ใด จังหวัดใด แต่ยังไม่ได้มีการสรุปเป็นข้อสรุป ต้องนำเสนอที่ประชุม สบค. ชุดใหญ่ เพื่อพิจารณา และอนุมัติในการประชุม ศบค. ใหญ่ในวันพรุ่งนี้ (9 กรกฎาคม 2564)
สำหรับเรื่องการเดินทางโดยเฉพาะการเดินทางข้ามจังหวัด โดยที่มีรายงานยอดผู้ติดเชื้อที่สูงขึ้นในสัปดาห์ 2 สัปดาห์ที่ผ่านมา ได้เน้นย้ำเสมอให้พี่น้องประชาชนงดเว้นการเดินทาง ไม่แนะนำให้เดินทาง ยกเว้นกรณีมีความจำเป็นจริงๆ ส่วนบุคคลที่กำลังรอผลตรวจว่าติดเชื้อหรือไม่ และมีการเดินทาง ขอให้ทางโรงพยาบาลที่ตรวจเน้นย้ำด้วยว่าขณะรอผลตรวจไม่ควรเดินทาง รวมทั้งอีกกรณีนึงก็คือรู้ผลตรวจแล้วว่าพบเชื้อ และมีการพยายามเดินทางกลับภูมิลำเนาเพื่อไปรับการรักษา ก็ไม่แนะนำเช่นกัน เพราะว่าในกรณีที่มีการติดเชื้อ อาจจะต้องพักผ่อน พักปอดเพราะว่าการที่เดินทางมีความเหนื่อยล้า บางทีทำให้อาการปอดอักเสบทรุดลงอย่างรวดเร็ว และมีความเป็นห่วงในเรื่องของการแพร่กระจายเชื้อไปยังผู้อื่นในกรณีที่เดินทางด้วย อย่างไรก็ตามในกรณีที่มีความจำเป็น สาธารณสุขแนะนำว่า ก่อนเดินทางขอให้ติดต่อไปยังศูนย์ประสานงานรับคนกลับบ้านของจังหวัดปลายทาง ซึ่งอาจจะเป็นสำนักงานสาธารณสุขจังหวัด โรงพยาบาล หรือเป็นบุคลากรสาธารณสุข โดยอย่านำเพียงผลการตรวจว่าติดเชื้อไปเฉยๆ เพราะทางโรงพยาบาลปลายทางเตรียมการรับมือและการดูแลไม่ทัน นอกจากนี้ ในการเดินทางต้องเดินทางโดยรถส่วนตัวเท่านั้น สวมหน้ากากอนามัยตลอดเวลา มีการลดกระจกเพื่อระบายอากาศเป็นระยะ เตรียมหน้ากากอนามัย เจลแอลกอฮอล์ให้เพียงพอ และเตรียมยารักษาโรคไปด้วย รวมทั้งมีข้อแนะนำให้เตรียมอาหารและน้ำ ไม่ควรแวะพักปั๊มน้ำมัน เพราะว่าอาจจะมีความเสี่ยงในการแพร่กระจายเชื้อ
ผู้ช่วยโฆษก ศบค. ระบุว่า สิ่งสำคัญก็คือ ในกรณีที่จำเป็นต้องเดินทาง บุคลากรสาธารณสุขในจังหวัดปลายทางต้องรับรู้ หรือครอบครัว เพื่อนฝูง ญาติมิตร ต้องรับรู้และต้องเข้าใจว่าเมื่อเดินทางกลับไปแล้วจะต้องแยกกักตัว แม้ว่าจะยังไม่ได้มีผลยืนยันว่าเป็นผู้ติดเชื้อ แต่ถือได้ว่าเป็นการเดินทางจากพื้นที่เสี่ยงสีแดง สีแดงเข้ม เพราะฉะนั้นการกักตัวเป็นสิ่งที่ต้องขอให้ทุกคนต้องทำร้อยเปอร์เซ็นต์ พร้อมฝากไว้ว่า มาตรการที่จะเสนอ ศบค. ชุดใหญ่ในวันพรุ่งนี้ อาจจะทำให้เกิดความติดขัด ความไม่สะดวกแก่พี่น้องประชาชนในบางส่วน ซึ่งต้องขออภัยมา ณ ที่นี้ ทั้งนี้ การปรับมาตรการให้เข้มขึ้นเป็นสิ่งจำเป็น พร้อมขอบคุณทุกภาคส่วน ทั้งสถานประกอบการ และประชาชน เน้นย้ำเรามีความอดทนในวันนี้ ที่สุดเราต้องชนะ
วันจันทร์ที่ 4 เมษายน 2565
รฟม. จัดพิธีลงนามข้อตกลงคุณธรรม (Integrity Pact) โครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์)
...
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม จัดพิธีลงนามข้อตกลงคุณธรรม (Integrity Pact) ระหว่าง รฟม. และผู้สังเกตการณ์ ในโครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) เพื่อความโปร่งใสและเป็นธรรม
วันนี้ (4 เมษายน 2565) นายภคพงศ์ ศิริกันทรมาศ ผู้ว่าการ รฟม. และผู้สังเกตการณ์ ได้ร่วมลงนามข้อตกลงคุณธรรม (Integrity Pact) ซึ่งเป็นไปตามแนวทางการปฏิบัติสำหรับการนำข้อตกลงคุณธรรมมาใช้กับโครงการร่วมลงทุนที่ดำเนินการตามพระราชบัญญัติการร่วมลงทุนระหว่างรัฐและเอกชน พ.ศ. 2562 พ.ศ. 2564 สำหรับโครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) โดยได้รับเกียรติจาก นายฐิตพงศ์ พุทธิวุฒิกูล ผู้แทนจากองค์กรต่อต้านคอร์รัปชัน (ประเทศไทย) และนายชาญวิทย์ นาคบุรี ผู้แทนจากสำนักงานคณะกรรมการนโยบายรัฐวิสาหกิจ (สคร.) เข้าร่วมพิธี ณ ห้องประชุม 1 ชั้น 9 อาคารสำนักงาน รฟม.
โดยการลงนามข้อตกลงฯ ในครั้งนี้ เป็นการดำเนินการตามมติคณะรัฐมนตรีเมื่อวันที่ 29 มิถุนายน 2564 ที่เห็นชอบการนำแนวทางการจัดทำข้อตกลงคุณธรรมไปกำหนดใช้โดยอนุโลม สำหรับหน่วยงานของรัฐที่ดำเนินการจัดซื้อจัดจ้างหรือการร่วมลงทุนภายใต้กฎหมายอื่นนอกเหนือจากพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. 2560 ซึ่งโครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) ต้องดำเนินการตามแนวทางดังกล่าวด้วย เนื่องจากเป็นโครงการร่วมลงทุนขนาดใหญ่ และมีผลกระทบโดยตรงต่อประโยชน์สาธารณะ
สำหรับแนวทางการปฏิบัติตามข้อตกลงคุณธรรม จะมีผู้สังเกตการณ์ซึ่งมีความรู้ความเชี่ยวชาญ มีประสบการณ์ที่จำเป็นต่อการคัดเลือกเอกชนของโครงการ เป็นผู้ทรงคุณวุฒิ จำนวน 6 ท่าน ได้แก่ นายอนันต์ เกษเกษมสุข ดร.สุวัฒน์ วาณีสุบุตร นางสาวอรสา จินาวัฒน์ นายชาญชัย พงศ์ภัสสร นายกิตติเดช ฉันทังกูล และนายการุณ เลาหรัชตนันท์ เข้าร่วมสังเกตการณ์ ตั้งแต่ขั้นตอนการจัดทำ ร่างประกาศเชิญชวน ร่างเอกสารสำหรับการคัดเลือกเอกชน และร่างสัญญาร่วมลงทุน รวมไปถึงขั้นตอนการคัดเลือกเอกชน
ทั้งนี้ โครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) มีแนวเส้นทางเชื่อมระหว่างกรุงเทพมหานคร ทิศตะวันออกและทิศตะวันตก ระยะทาง 35.9 กิโลเมตร แบ่งเป็นส่วนตะวันออก (ช่วงศูนย์วัฒนธรรมแห่งประเทศไทย - มีนบุรี (สุวินทวงศ์) ระยะทาง 22.5 กิโลเมตร จำนวน 17 สถานี (สถานีใต้ดิน 10 สถานี และสถานียกระดับ 7 สถานี) และส่วนตะวันตก (ช่วงบางขุนนนท์ - ศูนย์วัฒนธรรมแห่งประเทศไทย) ระยะทาง 13.4 กิโลเมตร จำนวน 11 สถานี (สถานีใต้ดินตลอดสาย) โดยการนำข้อตกลงคุณธรรมฯ มาใช้ในการดำเนินงานโครงการรถไฟฟ้าสายสีส้มฯ ถือได้ว่าเป็นการแสดงเจตนารมณ์ของ รฟม. ในการที่จะดำเนินงานโครงการด้วยความโปร่งใส เป็นธรรม และปลอดการทุจริตคอร์รัปชัน เพื่อให้เกิดประโยชน์สูงสุดต่อประชาชนผู้ใช้บริการ และประเทศไทยต่อไป
วันจันทร์ที่ 7 มีนาคม 2565
กระทรวงเกษตรฯ พร้อมเป็นเจ้าภาพการจัดงานมหกรรมพืชสวนโลก พ.ศ. 2569 (ค.ศ. 2026) ระหว่างการประชุมสามัญประจำปีของสมาคมพืชสวนระหว่างประเทศ (AIPH Spring Conference 2022)
กระทรวงเกษตรฯ พร้อมเป็นเจ้าภาพการจัดงานมหกรรมพืชสวนโลก พ.ศ. 2569 (ค.ศ. 2026) ระหว่างการประชุมสามัญประจำปีของสมาคมพืชสวนระหว่างประเทศ (AIPH Spring Conference 2022)
วันที่ 7 มีนาคม 2565 เวลา 17.40 น.( หรือเวลา 14.40 น. ของสหรัฐอาหรับเอมิเรตส์) ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ มอบหมาย ดร.ทองเปลว กองจันทร์ ปลัดกระทรวงเกษตรและสหกรณ์ พร้อมด้วยนายระพีภัทร์ จันทรศรีวงศ์ อธิบดีกรมวิชาการเกษตร นายเข้มแข็ง ยุติธรรมดำรง อธิบดีกรมส่งเสริมการเกษตร ร่วมกับผู้ว่าราชการจังหวัดอุดรธานี และผู้อำนวยการสำนักงานส่งเสริมการจัดประชุมและนิทรรศการ (TCEB) เข้าร่วมนำเสนอความพร้อมของประเทศไทยในการเสนอตัวเป็นเจ้าภาพการจัดงานมหกรรมพืชสวนโลก พ.ศ. 2569 (ค.ศ. 2026) ระหว่างการประชุมสามัญประจำปีของสมาคมพืชสวนระหว่างประเทศ (AIPH Spring Conference 2022) ณ Crowne Plaza Dubai Marina เมืองดูไบ สหรัฐอาหรับเอมิเรตส์ ซึ่งคณะกรรมการของ AIPH จะประกาศผลในวันที่ 8 มีนาคม นี้
วันอังคารที่ 29 มิถุนายน 2564
อนุทิน รับมอบ หุ่นยนต์บริการ และกล่องควบคุมอุณหภูมิสำหรับจัดเก็บเวชภัณฑ์
รองนายกรัฐมนตรีและรัฐมนตรีว่าการกระทรวงสาธารณสุข รับมอบหุ่นยนต์บริการจาก บริษัท ซัน โรโบติกส์ แอนด์ เอไอ จำกัด และกล่องควบคุมอุณหภูมิเพื่อจัดเก็บเวชภัณฑ์ จาก บริษัท พานาโซนิค ซิว เซลล์ (ประเทศไทย)
รองนายกรัฐมนตรีและรัฐมนตรีว่าการกระทรวงสาธารณสุข รับมอบหุ่นยนต์บริการจาก บริษัท ซัน โรโบติกส์ แอนด์ เอไอ จำกัด และกล่องควบคุมอุณหภูมิเพื่อจัดเก็บเวชภัณฑ์ จาก บริษัท พานาโซนิค ซิว เซลล์ (ประเทศไทย)เพื่อสนับสนุนการดำเนินงานในสถานการณ์โควิด 19 สถานพยาบาล หน่วยบริการในสังกัด
วันนี้ (29 มิถุนายน 2564) ที่ สำนักงานปลัดกระทรวงสาธารณสุข นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นพ.เกียรติภูมิ วงศ์รจิต ปลัดกระทรวงสาธารณสุขและคณะผู้บริหาร รับมอบหุ่นยนต์บริการ จากMr. Zhang Zecheng ประธานกรรมการบริหาร บริษัท ซัน โรโบติกส์แอนด์ เอไอ จำกัด และMr. Hidekazu Ito กรรมการผู้จัดการ บริษัท พานาโซนิค ซิว เซลล์ (ประเทศไทย) จำกัด โดยนายอนุทิน กล่าวว่าในฐานะตัวแทนกระทรวงสาธารณสุข ขอขอบคุณผู้มีจิตศรัทธาที่นำของมามอบให้กับกระทรวงสาธารณสุข โดยจะส่งต่อให้กับสถานพยาบาล หรือหน่วยบริการต่างๆ ในสังกัด ช่วยเสริมศักยภาพการให้บริการผู้ป่วยทั้งในช่วงสถานการณ์โควิด 19 และภาวะปกติให้เกิดประโยชน์สูงสุดต่อไป ซึ่งหุ่นยนต์บริการที่ได้รับมาจะช่วยลดภาระของบุคลากรทางแพทย์ และลดความเสี่ยงในการสัมผัสเชื้อ ในการนำส่งอาหาร ยา หรือสิ่งจำเป็นอื่นๆ แก่ผู้ป่วย ส่วนกล่องควบคุมอุณหภูมิ จะใช้เป็นกล่องสำหรับเก็บและนำส่งวัคซีนซึ่งสามารถบรรจุวัคซีนสำหรับขนส่งได้ถึง 40,950 โดส เพื่อให้คงคุณภาพ ประสิทธิภาพมากที่สุดก่อนจะฉีดให้กับประชาชน
ทั้งนี้ บริษัท ซัน โรโบติกส์ แอนด์ เอไอ จำกัด ได้มอบหุ่นยนต์บริการ จำนวน 2 ตัว รวมมูลค่า 560,000 บาทโดยหุ่นยนต์บริการขับเคลื่อนด้วยรีโมทคอนโทรล มีการติดตั้งจุดจอดเพื่อส่งสัญญาณบนฝ้าเพดานในอาคารมีถาดวางจำนวน 4 ชั้น รับน้ำหนักได้ชั้นละ 10 กิโลกรัม ใช้งานได้ต่อเนื่อง 12 ชั่วโมง หรือในระยะทาง 30 กิโลเมตรต่อการชาร์จไฟ1 ครั้ง (4 ชั่วโมง)
ในส่วน บริษัท พานาโซนิค ซิว เซลล์ (ประเทศไทย) ได้มอบ กล่องควบคุมอุณหภูมิVIXELL จำนวน 5 ชุด ซึ่งเป็นกล่องเก็บความเย็น ฉนวนสุญญากาศ สามารถควบคุมอุณหภูมิเป็นพิเศษ สามารถรักษาอุณหภูมิคงที่ถึง -70 องศาเซลเซียส และยาวนาน 18 วัน เมื่อใช้ร่วมกับ น้ำแข็งแห้ง หรือสารทำความเย็น
********************************** 29 มิถุนายน 2564
วันอาทิตย์ที่ 22 สิงหาคม 2564
ผลตรวจโควิดแบบ RT-PCR เคลมประกันได้
วันพุธที่ 18 สิงหาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
คณะกรรมการกำกับและส่งเสริมธุรกิจประกันภัย หรือ คปภ. ปลดล็อกให้ผู้ป่วยโควิด-19 สามารถใช้ผลตรวจ RT-PCR ในการเคลมประกันโควิดแบบ เจอ-จ่าย-จบ ได้ทันที ไม่ต้องใช้ใบรับรองแพทย์ โดยได้ออกคำสั่งให้บริษัทประกันภัยทุกแห่งยอมรับเอกสารการตรวจเชื้อโควิด-19 ด้วยวิธี RT-PCR จากห้องปฏิบัติการที่ผ่านการรับรองจากกรมวิทยาศาสตร์การแพทย์เป็นหลักฐานในการเคลมประกันแทนใบรายงานหรือใบรับรองจากแพทย์ และใช้แนวทางปฏิบัติเดียวกันเพื่อให้เกิดความชัดเจน ช่วยอำนวยความสะดวกและลดภาระแก่ประชาชนผู้เอาประกันภัย สำหรับผู้ที่มีข้อสงสัยสอบถามเพิ่มเติมได้ที่ สายด่วน คปภ. โทร 1186 หรือทางไลน์ @oicconnect
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันเสาร์ที่ 4 ธันวาคม 2564
นายจ้าง สถานประกอบการที่ใช้แรงงาน 3 สัญชาติ พอใจ กระทรวงแรงงาน เปิดทางเลือกซื้อประกันเอกชน
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า พล.อ. ประยุทธ์ จันทร์โอชา นายกรัฐมนตรี และพล.อ. ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน กำชับกระทรวงแรงงานให้บริหารจัดการการทำงานของแรงงานข้ามชาติอย่างเป็นระบบ
เพื่อให้แรงงานข้ามชาติสามารถทำงานได้อย่างถูกต้อง และอยู่ในระบบการจ้างงานตามกฎหมายประเทศไทย ซึ่งกระทรวงแรงงานได้บูรณาการการทำงานระหว่างภาครัฐและเอกชน เพื่อเกิดประโยชน์สูงสุดแก่นายจ้าง สถานประกอบการที่ใช้แรงงานข้ามชาติ โดยตั้งแต่มติครม. วันที่ 13 ก.ค. 64 มีผลบังคับใช้ นายจ้างที่ใช้แรงงานข้ามชาติ สามารถเลือกทำประกันสุขภาพกับโรงพยาบาลรัฐที่กระทรวงสาธารณสุขกำหนด หรือบริษัทประกันภัยเอกชนซึ่งครอบคลุมการรักษาโรคโควิดก็ได้ ซึ่งนอกจากทำให้นายจ้าง สถานประกอบการ สามารถปฏิบัติตามมติครม.ได้อย่างมีประสิทธิภาพแล้ว ยังเป็นการลดภาระและความหนาแน่นในการให้บริการของสถานพยาบาลของรัฐในช่วงสถานการณ์การแพร่ระบาดของโรคติดเชื้อไวรัสโคโรนา 2019 อีกด้วย
“ล่าสุดผมได้สั่งการให้กรมการจัดหางาน อำนวยความสะดวกแก่นายจ้าง สถานประกอบการที่ดำเนินการตามมติครม.วันที่ 28 ก.ย. 64 เพื่อให้สามารถดำเนินการตามมติครม.ได้อย่างมีประสิทธิภาพ ทันตามกำหนดเวลาโดยประสานบริษัทประกันภัยเอกชน ที่รับประกันสุขภาพกับคนต่างด้าว 3 บริษัท ได้แก่ บริษัท อาคเนย์ประกันภัย จำกัด (มหาชน) บริษัท ไทยประกันภัย จำกัด (มหาชน) และ บริษัท เอเชียประกันภัย 1950 จำกัด (มหาชน) ตั้งโต๊ะให้บริการนายจ้าง ณ สำนักงานจัดหางานจังหวัด และสำนักงานจัดหางานกรุงเทพมหานคร”รมว.แรงงานกล่าว
ด้านนายไพโรจน์ โชติกเสถียร อธิบดีกรมการจัดหางานกล่าวว่า กรมการจัดหางานรับข้อสั่งการรัฐมนตรีสุชาติ โดยเร่งจัดเตรียมสถานที่สำหรับการให้บริการจัดทำประกันสุขภาพของบริษัทประกันภัย ณ สำนักงานจัดหางานจังหวัด และสำนักงานจัดหางานกรุงเทพมหานคร ซึ่งนอกจากอำนวยความสะดวกแก่นายจ้าง สถานประกอบการที่ดำเนินการตามมติครม.วันที่ 28 ก.ย. 64 แล้ว ยังมีกำหนดให้บริการต่อไปสำหรับนายจ้างที่ต้องการนำแรงงานข้ามชาติเข้าทำงานในประเทศตาม MoU ที่ต้องการซื้อประกันสุขภาพกับบริษัทประกันภัยเอกชน
“การเข้ามาทำงานในประเทศไทยของแรงงานข้ามชาติอย่างถูกต้องตามกฎหมาย เงื่อนไขสำคัญข้อหนึ่ง คือ แรงงานข้ามชาติจะต้องทำประกันสุขภาพ โดยนายจ้างที่กิจการอยู่ในระบบประกันสังคมต้องนำแรงงานข้ามชาติขึ้นทะเบียนเป็นผู้ประกันตน ในระหว่างที่ยังไม่เกิดสิทธิหรืออยู่ระหว่างเข้าสู่ระบบประกันสังคม จะต้องทำประกันสุขภาพตามประกาศกระทรวงสาธารณสุขกำหนด หรือทำประกันสุขภาพกับบริษัทประกันภัยเป็นเวลา 4 เดือน สำหรับกิจการที่ไม่อยู่ในระบบประกันสังคม แรงงานข้ามชาติต้องทำประกันสุขภาพตามประกาศกระทรวงสาธารณสุขกำหนด ตามมติคณะรัฐมนตรีเมื่อวันที่ 28 ก.ย. 64"อธิบดีกรมการจัดหางานกล่าว
วันพุธที่ 27 เมษายน 2565
ดีอีเอส หนุนกีฬา ร่วมให้กำลังใจสู้ศึกซีเกมส์ ที่เวียดนาม พ.ค.65 นี้
ดีอีเอส หนุนกีฬา ร่วมให้กำลังใจสู้ศึกซีเกมส์ ที่เวียดนาม พ.ค.65 นี้
เมื่อวันที่ 27 เมษายน 2565 นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ให้การต้อนรับ นายสุทิน บัวตูม ผู้จัดการทีมฟุตซอลทีมชาติไทย พร้อมด้วยคณะนักฟุตซอลทีมชาติไทย ประกอบด้วย กัปตันช้าง กฤษดา วงษ์แก้ว กัปตันฟุตซอลทีมชาติไทย มูฮัมหมัด อุสมานมูซา เนื่องในโอกาสเข้าเยี่ยมคารวะ หลังจากพาทีมชาติไทยคว้าแชมป์ AFF Futsal Championship 2022 รวม ถึงได้ขอกำลังใจเพื่อไปแข่งขันในศึก ซีเกมส์ ที่กำลังจะจัดขึ้นที่เวียดนามในเดือน พ.ค.นี้ โดยมี นายเอกสิทธิ์ คุณานันทกุล เลขานุการ รมว.ดีอีเอส นายปรพล อดิเรกสาร คณะที่ปรึกษา รมว.ดีอีเอส เเละ นายมงคล นฤนาทดำรงค์ คณะที่ปรึกษารมช.ศึกษาธิการ (คุณหญิงกัลยา โสภณพนิช) เข้าร่วมให้การต้อนรับด้วย ณ ห้องรับรอง ชั้น 9 กระทรวงดิจิทัลเพื่อเศรษฐกิจเเละสังคม
************************
วันพุธที่ 15 ธันวาคม 2564
โฆษกรัฐบาลเผย "นายกฯ"  พอใจการติดเชื้อโควิด-19 ในจังหวัดชายแดนมีแนวโน้มลดลง แต่ยังต้องเฝ้าระวังการระบาดในคลัสเตอร์สถานศึกษา เรือนจำ  ตลาด งานบุญและงานรื่นเริง หลังพบผู้ติดเชื้อรายใหม่ 3,370 ราย
โฆษกรัฐบาลเผย "นายกฯ"  พอใจการติดเชื้อโควิด-19 ในจังหวัดชายแดนมีแนวโน้มลดลง แต่ยังต้องเฝ้าระวังการระบาดในคลัสเตอร์สถานศึกษา เรือนจำ  ตลาด งานบุญและงานรื่นเริง หลังพบผู้ติดเชื้อรายใหม่ 3,370 ราย
วันที่ 15 ธันวาคม 2564 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยังคงพอใจสถานการณ์การติดเชื้อโควิด-19 ในประเทศไทย ถึงแม้ว่าจำนวนผู้ติดเชื้อรายใหม่เพิ่มสูงขึ้นจากเมื่อวานเล็กน้อย แต่ภาพรวมการระบาดมีแนวโน้มลดลงอย่างช้า ๆ พร้อมสั่งการหน่วยงานที่เกี่ยวข้องเฝ้าระวังอย่างใกล้ชิด สำหรับการติดเชื้อสายพันธุ์โอไมครอนยังพบเฉพาะผู้เดินทางมาจากต่างประเทศ โดยในวันนี้พบผู้ติดเชื้อโควิด-19 รายใหม่ 3,370 ราย แยกเป็นทั่วไป 3,259 ราย และจากเรือนจำ/ที่ต้องขัง 111 ราย ผู้เสียชีวิตเพิ่มขึ้น 29 ราย ผู้ที่กำลังรักษาตัว 46,315 ราย และมียอดผู้ที่หายป่วยกลับบ้านแล้ว 4,557 ราย ทำให้มียอดผู้ป่วยยืนยันสะสมแล้วจำนวน 2,149,413 ราย จำนวนผู้ที่หายป่วยสะสมตั้งแต่ 1 เม.ย. 64 จำนวน 2,083,275 ราย ขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. - 13 ธ.ค. 2564 รวม 97,653,854 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 49,980,431 ราย ผู้ได้รับวัคซีนเข็มที่ 2 สะสม 43,461,981 ราย และผู้ได้รับวัคซีนเข็มที่ 3 สะสม 4,211,442 ราย
นายธนกร กล่าวว่า การติดเชื้อในต่างจังหวัดมีแนวโน้มลดลง โดยเฉพาะจังหวัดที่มีพื้นที่ติดบริเวณชายแดน พบว่าจังหวัดยะลา และนราธิวาส การติดเชื้อมีแนวโน้มลดลงอย่างชัดเจน คาดว่าภายใน 3 สัปดาห์ สถานการณ์จะดีใกล้เคียงจังหวัดอื่น จังหวัดสงขลายังต้องเฝ้าดูสถานการณ์อีกประมาณ 1-2 สัปดาห์ สำหรับจังหวัดปัตตานีการติดเชื้อยังไม่ลดลงอย่างชัดเจน ขณะที่จังหวัดที่ยังคงต้องเฝ้าระวัง ได้แก่ นครศรีธรรมราช เชียงใหม่ ระยอง ตาก จันทบุรี ขอนแก่น โดยเฉพาะการระบาดในคลัสเตอร์ต่างๆ ทั้งสถานศึกษา เรือนจำ แคมป์คนงาน ตลาด งานกฐิน งานศพ และงานรื่นเริง หรืองานที่มีคนรวมตัวกันเป็นจำนวนมาก
“นายกรัฐมนตรี พอใจภาพรวมโควิด-19 ในประเทศไทย หลังมีการติดเชื้อลดลงเร็วกว่าที่คาดการณ์ โดยเฉพาะหลังจากไทยดำเนินนโยบายเปิดประเทศ มีการตรวจพบการติดเชื้อที่เป็นเพียงการแพร่ระบาดขนาดเล็ก และยังไม่พบการแพร่ระบาดที่เป็นคลัสเตอร์ใหญ่ นับเป็นสัญญาณที่ดีในการปรับมาตรการด้านความปลอดภัยในการจัดงานช่วงเทศกาลปีใหม่ นายกรัฐมนตรืยังฝากย้ำกับพี่น้องประชาชนต้องปฏิบัติตามมาตรการป้องกันควบคุมโรคที่สาธารณสุขกำหนด (COVID Free Setting) อย่างเคร่งครัด ที่สำคัญควรลงทะเบียนหมอชนะทุกครั้ง หากมีการติดเชื้อจะสามารถติดตามตัวมารักษาได้อย่างทันท่วงที” นายธนกร กล่าว
--------------------
วันศุกร์ที่ 1 เมษายน 2565
พม.ชลบุรี เร่งช่วยเด็กหญิงขอน้ำซุปก๋วยเตี๋ยวให้ครอบครัว 5 ชีวิต นำไปกินกับข้าว
พม.ชลบุรี เร่งช่วยเด็กหญิงขอน้ำซุปก๋วยเตี๋ยวให้ครอบครัว 5 ชีวิต นำไปกินกับข้าว
วันนี้ (1 เม.ย. 65)นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เปิดเผยว่า เจ้าหน้าที่ กระทรวง พม. จากสำนักงานพัฒนาสังคมและความมั่นคงของมนุษย์จังหวัดชลบุรี และทีม พม. One Home จังหวัดชลบุรี รวมทั้งหน่วยงานที่เกี่ยวข้อง ได้ลงพื้นที่เยี่ยมครอบครัวเด็กหญิงอายุ 6 ขวบ ที่มาขอน้ำซุปที่ร้านก๋วยเตี๋ยวเพื่อนำไปกินเป็นกับข้าว ซึ่งอาศัยอยู่กับ พ่อ แม่ พี่อายุ 10 ขวบ และน้องอายุ 1 ขวบ ภายในเพิงพักบนที่ดินของนายจ้าง โดยไม่คิดค่าเช่า และยังได้รับทุนการศึกษาจากทางโรงเรียน 2,000 บาท อีกทั้งได้พูดคุยถึงปัญหาและความต้องการของครอบครัว เพื่อร่วมวางแผนให้ความช่วยเหลืออย่างต่อเนื่องตามภารกิจด้านเด็กและครอบครัวของกระทรวง พม. ต่อไป
ในเบื้องต้น ได้มอบนม เครื่องอุปโภคบริโภคที่จำเป็นและเงินช่วยเหลือผู้ประสบปัญหาทางสังคมกรณีฉุกเฉิน จำนวน 3,000 บาท จากนั้น จะเร่งดำเนินเรื่องพิจารณาให้เด็กๆ ในครอบครัวเข้ากองทุนคุ้มครองเด็กเพื่อรับทุนการศึกษาอย่างต่อเนื่อง นอกจากนี้ ได้ให้คำแนะนำเรื่องการขอเงินอุดหนุนเด็กแรกเกิด ซึ่งยังไม่เคยได้รับ รวมทั้งสิทธิสวัสดิการสังคมต่างๆ ของภาครัฐ
นายจุติกล่าวเพิ่มเติมว่า สำหรับผู้ใจบุญ 2 คน ที่เป็นเจ้าของร้านก๋วยเตี๋ยว เป็นคนมีน้ำใจ ชอบช่วยเหลือคนในชุมชน ซึ่งได้ขอสมัครเป็นอาสาสมัครพัฒนาสังคมและความมั่นคงของมนุษย์ (อพม.) ทาง กระทรวง พม. ขอขอบคุณและชื่นชมในความมีน้ำใจที่ช่วยกันแบ่งปันให้กับผู้อื่น นับเป็นผู้มีจิตอาสาเพื่อสังคม ทั้งนี้ หากท่านพบเห็นผู้ที่ตกทุกข์ได้ยาก ประสบปัญหาทางสังคม ขอให้ช่วยกันแจ้งมาที่ศูนย์ช่วยเหลือสังคม กระทรวง พม. สายด่วน โทร. 1300 ตลอด 24 ชั่วโมง
วันพุธที่ 23 กุมภาพันธ์ 2565
การรถไฟแห่งประเทศไทย เปิดรับนักเรียนวิศวกรรมรถไฟ ประจำปีการศึกษา 2565 จำนวน 170 อัตรา
ในระดับการศึกษาประกาศนียบัตรวิชาชีพชั้นสูง (ปวส.) โดยสมัครสอบได้ถึง 18 มี.ค. 2565  ผ่านช่องทางออนไลน์เท่านั้น
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า เพื่อเป็นการสนับสนุนการผลิตบุคลากรคนรุ่นใหม่ที่มีความรู้ความสามารถ รองรับการเติบโตของกิจการรฟท. ในอนาคต โรงเรียนวิศวกรรมรถไฟ ได้ประกาศเปิดรับสมัครนักเรียนวิศวกรรมรถไฟ ประจำปีการศึกษา 2565 ใน 5 สาขาวิชา รวม 170 อัตรา โดยเปิดรับสมัครทั้งบุคคลภายนอกทั่วไปและบุตรพนักงาน รฟท. ผ่านทางออนไลน์ ที่เว็บไซต์ https://admission.schoolconnex.app/RTS/year/2565 ตลอด 24 ชั่วโมง เริ่มตั้งแต่บัดนี้จนถึงเวลา 16.00 น. ของวันที่ 18 มีนาคม 2565 โดยมีสาขาวิชาที่เปิดรับสมัคร ดังนี้
ประเภทวิชาช่างอุตสาหกรรม จะเปิดรับสมัครบุคคลที่จบการศึกษาระดับประกาศนียบัตรวิชาชีพ (ปวช. หลักสูตร 3 ปี)
- สาขาวิชาช่างเครื่องกล จำนวน 40 อัตรา
- สาขาวิชาช่างเทคนิคไฟฟ้ารถจักรและล้อเลื่อน จำนวน 40 อัตรา
- สาขาวิชาช่างอาณัติสัญญาณและโทรคมนาคม จำนวน 30 อัตรา
- สาขาวิขาช่างโยธาจำนวน 30 อัตรา
ประเภทวิชาบริหารธุรกิจ
- เปิดรับนักเรียนสาขาวิชาการจัดการเดินรถ จำนวน 30 อัตรา โดยคุณสมบัติต้องเป็นผู้ที่จบการศึกษาระดับประกาศนียบัตรวิชาชีพ (ปวซ. หลักสูตร 3 ปี) ในประเภทวิชาพาณิชยกรรมทุกสาขาวิชา หรือบุคคลที่จบการศึกษาระดับมัธยมศึกษาตอนปลาย (ม. 6)
ทั้งนี้ ผู้สนใจเข้าสมัครสอบ ต้องเป็นเพศชาย สัญชาติไทย อายุไม่ต่ำกว่า 18 ปีบริบูรณ์ และไม่เกิน 25 ปีบริบูรณ์นับถึงวันที่ยื่นใบสมัคร และมีคุณสมบัติตรงตามเงื่อนไขอื่นๆ ที่กำหนด โดยขั้นตอนการสมัครสอบให้เข้าในเว็บไซต์ เลือกหัวข้อ “รับสมัคร นักเรียนวิศวกรรมรถไฟ รุ่นที่ 63” และเลือกสาขาวิชาที่ต้องการ เพื่อลงทะเบียน กรอกข้อมูลของผู้สมัครให้ถูกต้องครบถ้วน จากนั้นรอขั้นตอนการอนุมัติ ซึ่งผู้สมัครสามารถติดตามสถานะได้ในหัวข้อสถานะการสมัคร และเมื่อได้รับการอนุมัติแล้ว จึงชำระเงินค่าธรรมเนียมสมัครสอบ อัตรา 300 บาทต่อคน ผ่านทางโมบายแบงกิ้ง หรือ พร้อมเพย์ เพื่อรอการประกาศรายชื่อผู้มีสิทธิเข้าสอบและเลขประจำตัวสอบอีกครั้ง
นายเอกรัช กล่าวว่า ผู้สำเร็จการศึกษาจะได้รับประกาศนียบัตรวิชาชีพชั้นสูง เทียบเท่าหลักสูตรระดับประกาศนียบัตรวิชาชีพชั้นสูง (ปวส.) ของสำนักงานคณะกรรมการการอาชีวศึกษา โดยไม่มีข้อผูกพันการบรรจุเข้าทำงานกับรฟท. ซึ่งสามารถติดตามรายละเอียดและข้อมูลเพิ่มเติมได้ที่ กองติดตามประเมินผลการฝึกอบรม ศูนย์ฝึกอบรมการรถไฟ โทรศัพท์หมายเลข 08 1642 5010 และ 0 2621 8701 ต่อ 8215756 , 8215757
วันพฤหัสบดีที่ 12 พฤษภาคม 2565
ยกระดับท่าเรือแหลมฉบัง สู่มาตรฐานสากล ISO 22301: 2019 ระบบบริหารจัดการความต่อเนื่องทางธุรกิจ พร้อมมอบนโยบายและติดตามโครงการที่สำคัญ
...
วันพฤหัสบดีที่ 12 พฤษภาคม 2565 เวลา 14.15 น. ณ ห้องประชุมแตรทอง 1 ศูนย์สวัสดิการท่าเรือแหลมฉบัง อ.ศรีราชา จ.ชลบุรี นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เป็นประธานในพิธีมอบใบรับรองระบบการบริหารความต่อเนื่องทางธุรกิจ ตามมาตรฐาน ISO 22301 : 2019 สำหรับพื้นที่ท่าเรือแหลมฉบัง ให้แก่ เรือเอก กานต์ เมนะรุจิ รองผู้อำนวยการท่าเรือแหลมฉบัง โดยมี กรรมการการท่าเรือแห่งประเทศไทย นายเกรียงไกร ไชยศิริ วงศ์สุข ผู้อำนวยการการท่าเรือแห่งประเทศไทย ผู้บริหารและพนักงานการท่าเรือ ร่วมเป็นสักขีพยาน
นายอธิรัฐ กล่าวว่า แผนบริหารความต่อเนื่องทางธุรกิจ จัดทำขึ้นเพื่อเตรียมความพร้อมรองรับเหตุวิกฤตที่อาจเกิดขึ้นและส่งผลกระทบทำให้การบริการหยุดชะงัก เช่น อุทกภัย อัคคีภัย การชุมนุมประท้วง การจลาจล หรือเหตุการณ์โรคระบาดต่อเนื่อง เป็นต้น ส่งผลให้เกิดการหยุดงาน หรือไม่สามารถให้บริการได้อย่างต่อเนื่อง เพื่อสร้างความเชื่อมั่นและพึงพอใจต่อลูกค้าผู้ใช้บริการ แผนบริหารความต่อเนื่องจึงเป็นสิ่งสำคัญที่จะช่วยให้สามารถรับมือกับเหตุการณ์ฉุกเฉินที่ไม่คาดคิด และทำให้กระบวนการที่สำคัญสามารถกลับมาดำเนินการได้ตามปกติภายในระยะเวลาที่กำหนด ช่วยลดระดับความรุนแรงของผลกระทบที่เกิดขึ้นได้
นายอธิรัฐ ได้กล่าวชื่นชมการทำงานของคณะทำงานภายใต้ระบบการบริหารความต่อเนื่องทางธุรกิจ ISO 22301 : 2019 ผู้บริหาร และพนักงานของ กทท.ที่ตลอดระยะเวลาที่ผ่านมาได้ร่วมมือร่วมใจกันอย่างเข้มแข็งในการมุ่งมั่นที่จะนำระบบการบริหารความต่อเนื่องทางธุรกิจ ISO 22301 มาพัฒนาอย่างเป็นระบบ จนได้รับการรับรองมาตรฐานจากบริษัทผู้ตรวจประเมินมาตรฐานสากล แสดงถึงความตั้งใจในการผลักดันความเป็นมาตรฐานสากลและส่งเสริมวิสัยทัศน์ “To be World Class Port” อย่างแท้จริง
ในการนี้ รัฐมนตรีช่วยว่าการกระทรวงคมนาคม ยังได้ติดตามความคืบหน้าการดำเนินงานโครงการพัฒนาท่าเรือแหลมฉบัง ระยะที่ 3 ในส่วนท่าเทียบเรือ F ซึ่งเป็นการเพิ่มขีดความสามารถของท่าเรือเพื่อรองรับความต้องการขนส่งสินค้าทางทะเลระหว่างประเทศที่เพิ่มขึ้นในอนาคต ซึ่งขณะนี้ กทท. เป็นผู้ดำเนินงานก่อสร้างงานทางทะเลเพื่อรองรับการก่อสร้างท่าเทียบเรือและโครงสร้างพื้นฐาน ท่าเรือชายฝั่ง งานระบบรางและย่านรถไฟ คาดว่าใช้เวลาอีกประมาณ 2 ปี จึงจะส่งมอบพื้นที่ให้เอกชนผู้รับสัมปทานดำเนินการต่อไป จึงได้เน้นย้ำให้ กทท. ดำเนินงานโครงการให้เป็นไปตามแผนที่กำหนดไว้ และให้คำนึงถึงคุณภาพสิ่งแวดล้อมในพื้นที่ คำนึงถึงสุขภาพของประชาชนในบริเวณใกล้เคียง อันจะนำไปสู่ท่าเรือชั้นนำระดับมาตรฐานโลกต่อไป
วันเสาร์ที่ 26 มิถุนายน 2564
สธ.- กทม.- กองทัพบก – เครือรพ.ธนบุรี ร่วมจัดตั้ง ICU สนาม ภายใน 7 วัน
รองนายกรัฐมนตรีและรัฐมนตรีว่าการกระทรวงสาธารณสุข ตรวจเยี่ยมการจัดตั้ง  ICU สนาม ที่กระทรวงสาธารณสุข ร่วมกับกทม. กองทัพบก และเครือ บมจ.ธนบุรี เฮลท์แคร์ กรุ๊ป (THG) เร่งปรับโรงพยาบาลสนามมณฑลทหารบกที่ 11
เพื่อรองรับผู้ป่วยหนักสีแดง ผู้ป่วยปานกลางสีเหลืองเข้มและเหลืองอ่อน รวม 186 เตียงให้เสร็จภายใน 7 วัน เตรียมเปิดใช้งาน 2 กรกฎาคมนี้
วันนี้ (26 มิถุนายน 2564) ที่มณฑลทหารบกที่ 11ถนนแจ้งวัฒนะ เขตหลักสี่กทม. นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย พลตรี ธวัชชัย ตั้งพิทักษ์กุล ผู้บัญชาการมณฑลทหารบกที่ 11 พล.ต.อ. อัศวิน ขวัญเมือง ผู้ว่าราชการกรุงเทพมหานคร นายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ นายแพทย์สามารถ ถิระศักดิ์ รองอธิบดีกรมสนับสนุนบริการสุขภาพ, นายแพทย์ณัฐพงศ์ วงศ์วิวัฒน์ รองอธิบดีกรมการแพทย์ นายแพทย์อภิชาต วชิรพันธ์ รองอธิบดีกรมควบคุมโรค นายแพทย์พิชญา นาควัชระ รองประธานเจ้าหน้าที่บริหารบริษัทโรงพยาบาลธนบุรีบำรุงเมืองจำกัดในเครือ บมจ.ธนบุรี เฮลท์แคร์ กรุ๊ป(THG)ตรวจเยี่ยมความคืบหน้าการจัดตั้ง ICU สนาม โรงพยาบาลสนามมณฑลทหารบกที่ 11
นายอนุทิน ให้สัมภาษณ์ว่า ในวันนี้ ได้มาตรวจเยี่ยมการจัดตั้งโรงพยาบาลสนามระดับสูง รองรับผู้ป่วยอาการหนักและปานกลางค่อนหนัก เนื่องจากขณะนี้มีความต้องการเตียงรักษาผู้ป่วยหนักมากขึ้น นายกรัฐมนตรี ในฐานะ ผอ.ศบค. จึงได้สั่งการให้ 3 หน่วยงาน คือ กระทรวงสาธารณสุข กทม. และกองทัพบก บูรณาการสรรพกำลัง โดยได้ยกระดับโรงพยาบาลสนามแห่งเดิมเพื่อดูแลผู้ป่วยหนักให้ได้ ซึ่งกระทรวงสาธารณสุข โดยกรมสนับสนุนบริการสุขภาพ มณฑลทหารบกที่ 11กระทรวงกลาโหม, เครือ บมจ.ธนบุรี เฮลท์แคร์ กรุ๊ป(THG) และกรุงเทพมหานคร ได้ร่วมกันปรับโรงพยาบาลสนามมณฑลทหารบกที่ 11ซึ่งมีความพร้อมเรื่องอาคารที่มิดชิด สะดวก สบาย มีความปลอดภัย จากเดิมที่รับดูแลผู้ป่วยสีเขียว จะยกระดับให้ดูแลผู้ป่วยหนักได้ 186 คน ภายใน 7 วัน คาดว่าจะเปิดได้ในวันที่ 2 กรกฎาคมนี้
สำหรับการยกระดับโรงพยาบาลสนามแห่งนี้เพื่อดูแลผู้ป่วยหนัก ใช้หลักการเดียวกับโรงพยาบาลบุษราคัม เมืองทองธานี มีห้องแยก เครื่องออกซิเจน High flow ติดตั้งระบบไหลเวียนออกซิเจนสำหรับผู้ป่วย ระบบควบคุม ทีวีวงจรปิด เครื่องมอร์นิเตอร์ติดตามอาการ จัดแพทย์ พยาบาล เครื่องมือแพทย์ที่ได้รับการสนับสนุนจากโรงพยาบาลธนบุรี ซึ่งมีประสบการณ์ในการจัดตั้งโรงพยาบาลสนาม โดยเป็น 2 ชั้น 4 อาคาร มีระบบอากาศความดันลบตามมาตรฐาน ชั้นล่างเป็นเตียงสำหรับผู้ป่วยหนัก สีแดง 58 เตียง เพื่อให้สะดวกในการเคลื่อนย้ายผู้ป่วย และชั้น 2 จะเป็นหอผู้ป่วยสีเหลืองเข้มและเหลืองอ่อน 128 เตียง เมื่อผู้ป่วยอาการดีขึ้นเป็นสีเขียวจะส่งต่อไป Hospitel หรือโรงพยาบาลสนาม
“ความร่วมมือในครั้งนี้ เป็นภาพที่เห็นได้ชัดเจนว่า เมื่อถึงเวลาที่จำเป็นบุคลากรสาธารณสุข ทั้งภาคราชการ กองทัพ กระทรวงสาธารณสุข และเอกชน จะร่วมมือกันดูแลประชาชน ขอให้ไม่ต้องกังวล และจะจัดตั้งเพิ่มขึ้นในพื้นที่ต่าง ๆ เพื่อให้ผู้ป่วยได้รับการดูแลอย่างใกล้ชิด รักษาหายจากโรคโดยเร็ว ทุกฝ่ายทำอย่างเต็มที่ ด้วยความห่วงใย ต้องการให้ประชาชนและประเทศของเราปลอดภัย” นายอนุทิน กล่าว
************************************* 26 มิถุนายน 2564
วันพุธที่ 8 กันยายน 2564
โครงการกระจายวัคซีนทางเลือกให้กับประชาชนในพื้นที่ปากเกร็ด จ.นนทบุรี (สำนักงานปลัดกระทรวงกลาโหม พื้นที่ ศรีสมาน) (7 ก.ย.64)
สู่เป้าหมาย 33,000 คน ภายใน กันยายน 2564
อัปเดต  “ศูนย์ฉีดวัคซีนทางเลือก ซิโนฟาร์ม”อำนวยความสะดวกให้ประชาชน พื้นที่ปากเกร็ด จ.นนทบุรี
ฉีดวันที่ 7 ก.ย.64 จำนวน 900 คน
ฉีดไปแล้ว 18,800 คน
ต้องฉีดอีก 14,200 คน